  Виталий Пронин 5-тӥ-9-тӥ июле Сарапул ёросын ортчозы 25-тӥ Гурт шудонъёс. Бадӟым ужрадлы ӟырдыт дасяськон мынэ. Валля арын ик тодмо ни вал, кытын ортчозы гурт спортсменъёслэн 25-тӥ гужем шудонъёссы - та ӵошатсконъёслы кутскон сётӥсь ёросын - Сарапулын. Ӵапак 1992-тӥ арын Сигаево нырысьсэ люказ ёросъёсысь 772 спортсменъёсты, соку спортысь 7 амалъя медальёс шудытӥськизы.Аръёс ортчемъя ӵошатсконъёслэн данзы йылӥз. Удмурт Олимпиадае табере 2 сюрс пала спортсменъёс пырисько но спортысь 16 амалъя медальёс шудытӥсько. Гужем шудонъёслы дасяськон кылем арысен ик рос-прос кутскиз ни. Ёросын та ужрадлы нимысьтыз кырӟан но талисман малпазы. Номыр ӧз воштӥськы ке, куноосты пумитаны кулэ Камушка нимо чебер ӟуч нылаш.Бадӟым ужрадлы дасяськонэз сак эскере Удмурт Республикалэн Тӧроез но. Лэсьтӥськон ужъёсты эскерыны трос пол вуылӥз. Кызьы пусъе Александр Соловьев, та шудонъёс кемалы вунонтэм мед кылёзы шуыса, соослы дэмен дасяськоно. Сигаевоын выль стадион лэсьтӥське. Гуртоос отын быдэс ар ӵоже мугорзэс кыдатыны быгатозы, нош стадион вӧзысь 1 но ӝыны иськем сюрес югдытӥськоз. Озьы ик выльдон-тупатъян ужъёс мыно шор ёзо школаын, политехнической колледжын, культурая юртын но быдэс черкогуртын. Огъя учконо ке, лэсьтӥськон ужъёс 90 процентэз быдэстэмын ни.Туннэ нуналлы тодмо ини, кытын ортчозы ӵошатсконъёс. Волейболэн шудӥсьёс вожвылъяськозы мугор кыдатонъя «Факел» комплексын, ӝӧк выл теннисэн шудӥсьёс - политехникумлэн спортзалаз, суй кужымзэс эскерозы культурая «Спектр» центрын, нюръяськозы Сигаевоысь школаын, гира ӝуткалозы черкогурт шорысь паркын. Пичи лаптаен шудӥсьёслы гинэ Сарапулысь «Сокол» стадионэ ветлоно луоз.Валентина Емельянова   Теги: Гуртшудонъёс  